प्राप्त जानकारी के अनुसार मंगलवार को गगरेट के ओयल निवासी बलवीर सिंह होशियारपुर से गगरेट आ रहे थे। इसी दौरान वह होशियारपुर बस अड्डे में अमृतसर से हमीरपुर जा रही पंजाब रोडवेज की बस नंबर पीबी 07-4147 में बैठ गए। लेकिन, बस में टिकट बना रहे बुकिंग क्लर्क से गगरेट का टिकट मांगने पर बलवीर को लात घूंसे नसीब हुए, इतना ही नहीं उन्हें जबरन बस से नीचे उतार दिया गया। बाद में उसी बुकिंग क्लर्क ने उन्हें जबरदस्ती गगरेट की बजाय अंब का टिकट दे दिया। होशियारपुर से बस चलने के तुरंत बाद युवक ने गगरेट में बैठे लोगों को फोन पर पूरे घटनाक्रम की जानकारी दे दी। जिससे लोगों का पारा सातवें आसमान पर चढ़ गया। उन्होंने गगरेट पहुंची पंजाब रोडवेज की बस को घेर लिया और जमकर प्रदर्शन किया। जबकि चालक-परिचालक को भी खूब खरी-खोटी सुनाई। बलवीर सिंह ने बताया कि चालक और परिचालक का इसमें कोई दोष नहीं है। लेकिन, बुकिंग क्लर्क ने उनकी पिटाई करने के अतिरिक्त उन्हें अपमानित भी किया है। गगरेट पुलिस ने लोगों को कड़ी मशक्कत के बाद मनाकर रोड से हटाया और बस का चालान काट मामले को रफा-दफा किया। एसएचओ गगरेट दीवान चंद ने बताया कि लोगों को शांत करवाकर बस को आगे भेजा गया है।